FI Euroopan unionin virallinen lehti C 199/41

Kanne 26.6.2007 — Unkarin tasavalta v. Euroopan yhteisöjen komissio

(Asia T-221/07)

(2007/C 199/77)

Oikeudenkäyntikieli: unkari

Asianosaiset

Kantaja: Unkarin tasavalta (asiamies: J. Fazekas)

Vastaaja: Euroopan yhteisöjen komissio

Vaatimukset

Kantaja vaatii, että ensimmäisen oikeusasteen tuomioistuin

— kumoaa 16.4.2007 tehdyn komission päätöksen K(2007) 1689 lopull., joka koskee Unkarin Euroopan parlamentin ja neuvoston direktiivin 2003/87/EY mukaisesti ilmoittamaa kansallista suunnitelmaa kasvihuonekaasujen päästöoikeuksien jakamisesta ja

— velvoittaa Euroopan yhteisöjen komission korvaamaan oikeudenkäyntikulut.

Oikeudelliset perusteet ja pääasialliset perustelut

Kantaja riitauttaa 16.4.2007 tehdyn komission päätöksen, joka koskee sen kansallista suunnitelmaa kasvihuonekaasujen päästöoikeuksien jakamisesta Euroopan parlamentin ja neuvoston direktiivin 2003/87/EY (1) nojalla. Riidanalaisen päätöksen mukaan Unkarin kansallinen jakosuunnitelma ei täytä tiettyjä direktiivin 2003/87/EY liitteen III mukaisia edellytyksiä.

Perusteluina kantaja väittää, että direktiivissä 2003/87/EY ja erityisesti tämän direktiivin 9 artiklan 3 kohdassa ei anneta komissiolle toimivaltaa vahvistaa jäsenvaltioiden jakamien päästöoikeuksien kokonaismäärää täysin riippumatta jäsenvaltioiden tämän direktiivin 9 artiklan 1 kohdan ja 11 artiklan 2 kohdan nojalla valmistelemista ja toimittamista jakosuunnitelmista sekä jäsenvaltioiden näissä suunnitelmissa vahvistamista jaettavien päästöoikeuksien kokonaismäärästä.

Sen varalta, että ensimmäisen oikeusasteen tuomioistuin katsoisi, että komissiolle annetaan direktiivissä 2003/87/EY tällainen toimivalta, kantaja esittää, että komissio on tehnyt ilmeisen arviointivirheen arvioidessaan kansallisessa jakosuunnitelmassa ilmoitettujen jaettavien päästöoikeuksien kokonaismäärää. Unkarin mielestä komissio on ensinnäkin jättänyt ottamatta huomioon arviossaan jakosuunnitelmassa ilmoitetut tiedot ja laskelmat ja loukannut näin suhteellisuusperiaatetta, ja toiseksi se on käyttänyt ilmeisen virheellisiä tietoja ja epäasianmukaisia laskemia, jotka ovat väistämättä johtaneet kokonaismäärän virheelliseen vahvistamiseen.

Lisäksi kantaja on sitä mieltä, että vastaaja on menettelyllään loukannut lojaalin yhteistyön periaatetta ensinnäkin, koska se on vahvistanut jaettavien päästöoikeuksien kokonaismäärän vahvistamiseksi käytettävät tiedot ja laskentamenetelmät neuvottelematta jäsenvaltioiden (Unkari mukaan lukien) kanssa ja toiseksi, koska se ei ole ottanut huomioon kantajan toimittamia lisätietoja, joita vastaaja itse oli vaatinut menettelyn aikana.

Lopuksi kantaja on sitä mieltä, että komissio ei ole noudattanut riittävästi perusteluvelvollisuuttaan, koska se ei ensinnäkään ole perustellut riittävästi sitä, miksi se jätti ottamatta huomioon Unkarin toimittaman jakosuunnitelman ja siihen sisältyvät tiedot ja laskelmat; toiseksi komissio ei ole perustellut riittävästi käyttämiensä tietojen ja laskelmien soveltuvuutta, eikä se kolmanneksi ole ylipäätään perustellut sitä, miksi se ei ole ottanut huomioon itse vaatimiaan ja Unkarin toimittamia lisätietoja menettelyssä.

(1) Kasvihuonekaasujen päästöoikeuksien kaupan järjestelmän toteuttamisesta yhteisössä ja neuvoston direktiivin 96/61/EY muuttamisesta 13.10.2003 annettu Euroopan parlamentin ja neuvoston direktiivi 2003/87/EY (EUVL L 275, s. 32).